钦定古今图书集成/明伦汇编/氏族典/第265卷 > 王承休
## 钦定古今图书集成/明伦汇编/氏族典/第265卷 > 王承休

按《十国春秋》，前蜀王承休事后主，为宣徽北院使，用
便佞得后主心。承休请择诸军骁勇者万二千人置
驾下，为左右龙武军，后主即以承休为都督指挥使
统之。裨将安重霸者，以狡黠事承休，承休奏为己副，
旧将无不人人愤耻。已欲得建节秦州，乘间进言曰：
“秦州多美妇人，请为陛下采择以献。”因遂命为天雄
军节度使，封鲁国公。承休到官，即毁府署，作行宫，大
兴力役，强取民间子女，教以歌舞。且图形遗韩昭，使
言于后主。又献《花木图》，盛称秦州山川土风之美，请
车驾东行。于是后主心动，决志东巡，道路驿骚，不堪
其苦。居无何，唐兵深入，承休自文扶南归，士卒冻馁
死者无筭，馀众裁可二千。未几，同王宗汭至成都。是
时魏王继岌已入蜀，诘责之良久，谓：“坐拥强兵，既不
战，又不降，何也？”复问：“兵入羌者几何人，归者若干人？”
承休对：“以万二千人出，今得二千人归。”继岌曰：“是可
以偿万人之命矣！”与宗汭俱被杀。